## Odluka Ustavnog suda Republike Hrvatske broj: U-IIIA-325/2005 od 15. studenoga 2005.

### NN 146/2005 (12.12.2005.), Odluka Ustavnog suda Republike Hrvatske broj: U-IIIA-325/2005 od 15. studenoga 2005.

# USTAVNI SUD REPUBLIKE HRVATSKE

**2785**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Emilija Rajić, Smiljko
Sokol, Nevenka Šernhorst, Vice Vukojević i Milan Vuković, odlučujući o ustavnoj tužbi F. Š. iz Z., kojeg
zastupaju odvjetnici iz Zajedničkog odvjetničkog ureda B. Š., Z. Š. i T. Š., na
sjednici održanoj 15. studenoga 2005. godine, donio je

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod brojem: P-11583/99 u
najkraćem mogućem roku, ali ne duljem od deset (10) mjeseci, računajući od
prvog idućeg dana od dana objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe, F. Š. iz Z.,
T. 5-B, određuje se primjerena naknada zbog povrede ustavnog prava iz članka
29. stavka 1. Ustava Republike Hrvatske (»Narodne novine«, broj 41/01. –
pročišćeni tekst) u iznosu od 5.700,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

Obrazloženje

1. Temeljem odredbe članka 63. stavka 1.
Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnositelj je 20. siječnja 2005. godine podnio ustavnu tužbu smatrajući da mu
je nerazumno dugim trajanjem parničnog postupka pred Općinskim sudom u Zagrebu
povrijeđeno ustavno pravo sadržano u članku 29. Ustava Republike Hrvatske.

ČINJENICE VAŽNE ZA
USTAVNOSUDSKI POSTUPAK

2. Dana 27. kolovoza 1999. godine podnositelj je
podnio tužbu Općinskom sudu u Zagrebu protiv tuženika D. S. i B. S. radi
isplate. Postupak se vodi pod brojem: P-11583/99.

Ročište zakazano za 26. lipnja 2000. godine
odgođeno je, radi nedolaska tuženika (dostava poziva vraćena uz naznaku da su
odselili). Podnositelj je pozvan da u roku od trideset dana dostavi točne
adrese za tuženike, a čemu je podnositelj udovoljio podneskom od 6. srpnja
2000. godine.

Na ročištu održanom 7. studenoga 2000. godine
podnositelj je predložio provođenje dokaza saslušanjem stranaka.

Na ročištu 9. siječnja 2001. godine prvotuženik je dao odgovor na tužbu. Na prijedlog
podnositelja i tuženika ročište je odgođeno radi pokušaja mirnog rješavanja
spora.

Podneskom od 17. kolovoza 2001. godine
podnositelj je zatražio zakazivanje ročišta budući da nije sklopljenja
izvansudska nagodba.

Na ročištu održanom 10. prosinca 2001. godine
saslušan je podnositelj. Sud je pozvao podnositelja da u roku od petnaest dana
dostavi dokumentaciju vezanu uz njegove navode.

Podneskom od 20. kolovoza 2002. godine
podnositelj je dostavio sudu zatraženu dokumentaciju, postavio tužbeni zahtjev
u važećoj valuti te predložio nastavak postupka.

Podnescima od 21. svibnja 2003., 31. listopada
2003. i 7. rujna 2004. godine podnositelj je požurivao sud na postupanje.

Ročišta su zatim održana 13. svibnja 2005. i 16.
rujna 2005. godine.

Sljedeće ročište zakazano je za 21. studenoga
2005. godine.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim uvrđenjima:

4.1. DULJINA SUDSKOG
POSTUPKA

Parnični postupak započeo je 27. kolovoza 1999.
godine tužbom podnositelja Općinskom sudu u Zagrebu radi isplate.

Ustavna tužba podnesena je 20. siječnja 2005.
godine, a do tog dana postupak nije pravomoćno okončan pa Ustavni sud utvrđuje
da postupak u predmetu podnositelja traje pet (5) godina, četiri (4) mjeseca i
dvadeset četiri (24) dana, odnosno ukupno preko šest (6) godina.

4.2. POSTUPANJE
NADLEŽNOG SUDA

Postupak se vodi pred Općinskim sudom u Zagrebu
u trajanju preko pet godina. U tom razdoblju sud je održao tri ročišta i
saslušao podnositelja, pri čemu je sud bio potpuno neaktivan u razdoblju od 10.
prosinca 2001. do 13. svibnja 2005., što iznosi tri (3) godine, pet (5) mjeseci
i tri (3) dana.

4.3. PONAŠANJE
PODNOSITELJA USTAVNE TUŽBE(TUŽITELJA U SUDSKOM POSTUPKU)

Ocjena je Ustavnog suda da je podnositelj, kao
tužitelj u sudskom postupku, u manjoj mjeri pridonio duljini sudskog postupka
na način što je zajedno s tuženicima predložio odgodu rasprave zbog pokušaja
rješavanja spora mirnim putem, što je trajalo sedam (7) mjeseci.

4.4. SLOŽENOST SUDSKOG
PREDMETA

Ocjena je Ustavnog suda da se ne radi o složenom
predmetu.

OCJENA USTAVNOG SUDA

5. Ustavni sud utvrđuje da se predmet vodi u
trajanju duljem od pet godina te da je potpuna neaktivnost suda trajala u
razdoblju duljem od tri godine, kad sud nije poduzeo niti jednu pravno
relevantnu radnju. Polazeći od navedenog, a imajući u vidu da se postupak i
nadalje vodi pred sudom prvog stupnja, Ustavni sud ocjenjuje da je podnositelju
povrijeđeno ustavno pravo da zakonom ustanovljeni neovisni i nepristrani sud u
razumnom roku odluči o njegovim pravima ili obvezama, koje je zajamčeno člankom
29. stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, donesena odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao pod točkama III. i IV. izreke ove odluke.

Pri utvrđivanju visine naknade, temeljem članka
63. stavka 2. Ustavnog zakona, Ustavni sud uzima u obzir sve okolnosti slučaja,
uz istodobno uvažavanje ukupnih gospodarskih i socijalnih prilika u Republici
Hrvatskoj. U konkretnom slučaju na visinu naknade utjecao je doprinos
podnositelja.

7. Predsjednik Općinskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme odluke
u roku od osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

8. Objava ove odluke (točka V. izreke) temelji
se na odredbi članka 29. stavka 1. Ustavnog zakona.

Broj: U-IIIA-325/2005

Zagreb, 15. studenoga 2005.

USTAVNI SUD REPUBLIKE
HRVATSKE

Predsjednik Suda

**dr****. sc. Petar Klarić, v. r.**

Odluka, NN 146/2005-2785